
LIETUVOS RESPUBLIKOS SEIMO KANCELIARIJOS

TEISĖS DEPARTAMENTAS

IŠVADA

DĖL LIETUVOS RESPUBLIKOS INFORMUOTIESIEMS INVESTUOTOJAMS SKIRTŲ KOLEKTYVINIO INVESTAVIMO SUBJEKTŲ ĮSTATYMO NR. XII-376 1, 9, 11, 12, 13, 48, 49, 51, 52, 53, 54, 55 STRAIPSNIŲ PAKEITIMO, ĮSTATYMO PAPILDYMO 131 STRAIPSNIU, PRIEDU IR 50, 56 STRAIPSNIŲ PRIPAŽINIMO NETEKUSIAIS GALIOS
ĮSTATYMO PROJEKTO

2018-04-12 Nr. XIIIP-1910
Vilnius

Įvertinę projekto atitiktį Konstitucijai, įstatymams, teisėkūros principams ir teisės technikos taisyklėms, teikiame šias pastabas:

1. Projekto 6 straipsnyje dėstomos keičiamo įstatymo 131 straipsnio nuostatos tobulintinos, nes jos stokoja teisinio reguliavimo nuoseklumo. Siūlytume antrajame sakinyje pirmiausia nustatyti valdymo įmonės ar investicinės bendrovės teisę pratęsti skundo nagrinėjimo terminą iki 35 darbo dienų, o po to nustatyti investuotojo teisę dalyvauti skundo nagrinėjime. Taip pat atkreiptinas dėmesys į tai, kad siūloma ginčų nagrinėjimo tvarka iš dalies skiriasi nuo kartu su vertinamu projektu teikiamo Lietuvos banko pakeitimo įstatymo projekto (reg. Nr. XIIIP-1896) 17 straipsnio 3 dalyje dėstomų Lietuvos banko įstatymo 47 straipsnio 4 dalies nuostatų, nustatančių vartotojo ir finansų rinkos dalyvio ginčų sprendimo tvarką. Projektų nuostatos derintinos tarpusavyje.
2. Projekto 7 straipsnyje dėstomo keičiamo įstatymo 48 straipsnio 2 dalies redakcija skiriasi nuo projekto lyginamojo varianto 7 straipsnyje dėstomo keičiamo įstatymo 48 straipsnio 2 dalies redakcijos.
3. Projekto 12 straipsnyje dėstomo keičiamo įstatymo 53 straipsnio 1 dalies 1 punkto nuostata tikslintina, nurodant, kur turi būti viešai paskelbta jame nurodyta informacija.

4. Projekto 12 straipsnyje dėstomo keičiamo įstatymo 53 straipsnio 1 dalies 6 punkte siūloma nustatyti priežiūros institucijos teisę laikinai sustabdyti (apriboti) valdymo įmonės akcininko balsavimo teisę. Siūlytina šiame punkte taip pat nustatyti terminą, per kurį turi būti panaikintas nurodytas laikinas teisės sustabdymas (apribojimas), kaip tai yra nustatyta kitais atvejais, kai taikomas laikinas teisių suvaržymas (53 straipsnio 1 dalies 7 punktas).

5. Projekto 14 straipsniu siūlomo keisti įstatymo 55 straipsnio 1 dalies esmėje, vadovaujantis teisės technikos taisyklėmis ir teisės akto glaustumo reikalavimu, po žodžio „skiria“ įrašytinas žodis „baudas“, o šios dalies 1 ir 2 punktuose brauktini žodžiai „baudą“.

6. Projekto 14 straipsnyje dėstomo keičiamo įstatymo 55 straipsnio 4 dalyje vietoj nuorodos į šio straipsnio 1 arba 4 dalį įrašytina nuoroda į šio straipsnio 1 arba 5 dalį.

7. Atsižvelgiant į tai, kad įstatymas yra pildomas nauju reguliavimu, kurio iki šiol nebuvo, į tai, kad pagal kartu su šiuo projektu teikiamo Finansinių priemonių rinkų įstatymo projekto Nr. XIIIP-1899 nuostatas keičiamas reguliavimas dėl asmenų nepriekaištingos reputacijos, kuris taikomas ir valdymo įmonių ir investicinių bendrovių vadovams, o toks naujas reguliavimas yra tiesiogiai susijęs su asmenų teisių ir pareigų apimtimi, įstatymo projekto 17 straipsnis turėtų būti papildytas įstatymo taikymo nuostatomis:

- nustatančiomis kokią teisinę galią turi pagal galiojančių įstatymų nuostatas atliktas asmenų reputacijos, kvalifikacijos ir darbo patirties vertinimas;

- pagal kokias taisykles turėtų būti skiriamos baudos už iki įstatymo įsigaliojimo padarytus pažeidimus.

